
BIROULUI PERMANENT
AL

Vă înaintăm, alăturat, RAPORTUL COMUN asupra Legii pentru modificarea Legii nr. 31/2007 privind reorganizarea și funcționarea Academiei Oamenilor de Știință din România, aflată în procedură de reexaminare ca urmare a Deciziei Curții Constituționale nr.771 din 22 octombrie 2020, publicată în Monitorul Oficial al României, Partea I, nr.1135 din 25 noiembrie 2020, transmisă cu adresa nr.PL.x 46/2020/2021 din 12 aprilie 2021.

	               P R E Ş E D I N T E

             Ringo DĂMUREANU
	P R E Ş E D I N T E


Natalia-Elena INTOTERO 


	
	[image: image2.jpg]



PARLAMENTUL ROMÂNIEI
CAMERA DEPUTAŢILOR
COMISIA PENTRU CONSTITUȚIONALITATE

COMISIA PENTRU ÎNVĂŢĂMÂNT
Nr. 4c-23/108/2021

                           Nr.4c-11/641

	


  Bucureşti, 15.09.2021
                                                                                             PLx 46/2020/2021
RAPORT COMUN

asupra Legii  pentru modificarea Legii nr. 31/2007 privind reorganizarea și funcționarea Academiei Oamenilor de Știință din România
În conformitate cu prevederile art.137 din Regulamentul Camerei Deputaţilor, republicat, Comisia pentru constituționalitate şi Comisia pentru învăţământ au fost sesizate cu Legea pentru modificarea Legii nr. 31/2007 privind reorganizarea și funcționarea Academiei Oamenilor de Știință din România, aflată în procedură de reexaminare ca urmare a Deciziei Curții Constituționale nr.771 din 22 octombrie 2020, publicată în Monitorul Oficial al României, Partea I, nr. 1135 din 25 noiembrie 2020, transmisă cu adresa nr.PL.x 46/2020/2021.
Legea are ca obiect de reglementare modificarea și completarea Legii nr.31/2007 privind reorganizarea și funcționarea Academiei Oamenilor de Știință din România, cu modificările și completările ulterioare, în sensul actualizării adresei sediului instituției, al punerii în acord a textului legii în vigoare cu prevederile Legii-cadru nr.153/2017 privind salarizarea personalului plătit din fonduri publice, cu modificările și completările ulterioare, precum și stabilirea competențelor în aprobarea statutului Academiei Oamenilor de Știință din România și finanțarea unor cheltuieli ale Academiei.
Această Lege, adoptată de Parlamentul României, cu respectarea prevederilor art. 75 și art.76 alin (2) din Constituția României, republicată a fost transmisă spre promulgare Președintelui României la data de 9 iunie 2020.

Președintele României a formulat în data de 26 iunie 2020 sesizare de neconstituționalitate referitoare la prevederile Legii  pentru modificarea Legii nr.31/2007 privind reorganizarea și funcționarea Academiei Oamenilor de Știință din România.
Sesizarea de neconstituționalitate a fost formulată de Președintele României în temeiul art. 146. lit. a) din Constituția României, republicată, și ale art.15 din Legea nr. 47/1992 privind organizarea și funcționarea Curții Constituționale, republicată, cu modificările și completările ulterioare. 

În motivarea obiecției de neconstituționalitate, se susține că atât prin modul în care a fost adoptată, cât și prin conținutul normativ, Legea trimisă la promulgare contravine prevederilor din Constituție. Astfel, art. II încalcă art.65 alin.(2) lit. b) prin raportare la art.138 din Constituție, întrucât operează o intervenție legislativă derogatorie de la Legea bugetului de stat pe anul 2020 nr.5/2020, ce echivalează, de fapt, și cu o modificare implicită a art. 35 din Legea bugetului de stat, iar în această situație modificarea trebuia să fie realizată în ședința comună a celor două Camere. În susținerea acestei criticii se invocă Deciziile Curții Constituționale nr.1018/2010 și nr. 619/2016, concluzionându-se că, prin modul în care a fost adoptată, Legea contravine și art.147 alin.(4) din Constituție. Potrivit modificărilor efectuate prin art.I pct. 4, veniturile proprii nu mai reprezintă o sursă pentru finanțarea cheltuielilor de întreținere, funcționare și a indemnizațiilor din cadrul Academiei, singura sursă de finanțare rămânând cea a subvențiilor acordate de la bugetul de stat, conform legilor bugetare anuale. În forma inițiatorului, art. I pct.5 din propunerea legislativă prevedea că drepturile salariale pentru personalul bugetar din aparatul de lucru se acordă pentru funcțiile de execuție și de conducere, prin asimilare, conform prevederilor Legii-cadru nr.153/2017 privind salarizarea personalului plătit din fonduri publice, iar prin amendamentele aduse în Camera Deputaților s-a stabilit ca drepturile salariale ale personalului de conducere și de execuție din cadrul Academiei Oamenilor de Știință din România (AOSR) să fie încadrate în grilele din Anexele nr. III și VIII la Legea-cadru nr. 153/2017. În același sens, art. II propune o derogare astfel încât finanțarea cheltuielilor AOSR să se asigure din subvenții acordate de la bugetul de stat, fără să existe fișa financiară sau sursa de finanțare. Din punct de vedere al statutului său juridic, Academia este o autoritate administrativă autonomă și conform dispoziției art.117 alin.(3) din Legea fundamentală, autoritățile administrative autonome se pot înființa prin lege organică, nu prin lege ordinară. Art. I pct. 2 și 3 elimină atribuția Guvernului de a aproba, prin hotărâre, statutul acestei autorități și, în mod corelativ, modifică atribuția adunării generale a Academiei, iar în situația modificării acestor aspecte, Camera Deputaților este Cameră de reflecție, iar Senatul este Camera decizională, și nu invers, astfel cum s-a întâmplat în cauza de față.

Curtea a examinat obiecția de neconstituționalitate, punctele de vedere ale președinților celor două Camere ale Parlamentului și Guvernului, raportul întocmit de judecătorul-raportor, dispozițiile legii criticate, raportate la prevederile Constituției, precum și Legea nr. 47/1992. Textele constituționale invocate în susținerea obiecției de neconstituționalitate sunt cele ale art.65 alin.(2) lit. b) prin raportare la art.138 privind ședințele comune ale Camerelor în ipoteza legilor bugetare și de rectificare bugetară, art.75 alin.(1) privind sesizarea Camerelor, art.76 alin.(l) privind adoptarea legilor organice, art. 111 alin.(1) privind informarea Parlamentului, art.117 alin.(3) privind autoritățile administrative autonome, art.138 alin.(5) și art.147 alin.(4) privind efectele deciziilor Curții Constituționale.

Curtea a constat că AOSR este o instituție publică de interes public, autonomă, cu profil academic, având ca obiect de activitate conceperea, promovarea, dezvoltarea, sprijinirea și protejarea științei sub toate formele, acțiunile și metodele directe, indirecte sau adiacente. Astfel, niciunul dintre elementele caracteristice ale naturii juridice a Academiei nu demonstrează calitatea acesteia de autoritate publică administrativă. Rezultă că AOSR nu este o autoritate administrativă autonomă, astfel că reglementarea organizării și funcționării sale se realizează prin lege ordinară. Prin urmare, nu poate fi reținută critica privind încălcarea dispozițiilor art. 117 alin. (3) din Constituție. În mod implicit, nu sunt încălcate nici dispozițiile constituționale cuprinse în art.75 alin. (1) referitoare la ordinea de sesizare a Camerelor Parlamentului în cazul adoptării unei legi care vizează înființarea unei autorități administrative autonome, respectiv de modificare a statutului unei atare autorități.

Bugetul se constituie ca un plan financiar al statului, aprobat prin lege, prin care sunt prevăzute veniturile și cheltuielile publice stabilite în fiecare an, necesare îndeplinirii funcțiilor și sarcinilor statului. Bugetul de stat nu poate prevedea cu o exactitate absolută evoluțiile economice în cursul unui an bugetar, ci trasează marile direcții ale acțiunii statului din perspectivă bugetară. Eventualele dezechilibre apărute pe parcursul anului bugetar se pot corecta prin acte normative de forța legii. În ceea ce privește procedura parlamentară, potrivit art.65 alin.(2) lit. b) din Constituție, aprobarea bugetului de stat se realizează de cele două Camere în ședință comună. Mai mult, potrivit art.138 alin.(2) din Constituție, Guvernul este cel care are competența constituțională exclusivă de a iniția proiectul de lege privind bugetul de stat. Prin urmare, orice modificare a acestuia, bugetare, se inițiază tot de către Guvern, pe baza legislației adoptate de Parlament. Rezultă că orice „derogare” de la legea bugetului de stat trebuie inițiată de Guvern și adoptată în ședința comună a celor două Camere ale Parlamentului. Rectificarea legii bugetului de stat se poate face numai pe calea unui proiect de lege/ ordonanță/ ordonanță de urgență, după caz, cu alte cuvinte, numai la inițiativa Guvernului, iar, pe de altă parte, legea de rectificare se adoptă în ședința comună a celor două Camere. Prin urmare, Curtea constată că art. II din lege încalcă art.65 alin.(2) lit. b) și art.138 alin.(2) din Constituție, dar nu încalcă art.147 alin.(4) din Constituție.

Cu privire la art. 111 alin. (1) din Constituție, Curtea, în jurisprudența sa, a reținut că acesta stabilește, pe de o parte, obligația Guvernului și a celorlalte organe ale administrației publice de a prezenta informațiile și documentele necesare actului legiferării și, pe de altă parte, modalitatea de obținere a acestor informații. În cadrul raporturilor constituționale dintre Parlament și Guvern este obligatorie solicitarea unei informări atunci când inițiativa legislativă afectează prevederile bugetului de stat, iar nerespectarea acesteia poate avea drept consecință neconstituționalitatea legii adoptate. Parlamentul nu poate prestabili modificarea cheltuielilor bugetare fără să ceară Guvernului o informare în acest sens. Curtea a mai precizat că art. 111 alin. (1) din Constituție prevede expres și limitativ că relația dintre autoritățile menționate se realizează prin intermediul președinților Camerei Deputaților și Senatului sau ai comisiilor parlamentare. Curtea a statuat și că „fișa financiară prevăzută de art.15 alin.(2) din Legea nr.500/2002 nu trebuie confundată cu punctul de vedere emis de Guvern [...], cele două documente generate de Guvern având un regim juridic și, implicit, finalități diferite. Prin urmare, atunci când o propunere legislativă are implicații bugetare, Guvernul trebuie să prezinte ambele documente menționate, așadar atât punctul de vedere, cât și fișa financiară”. În cauza de față, Curtea a constat că art. I pct.5 trebuie exclus din evaluarea cu privire la impactul financiar al legii, pentru că nu reprezintă altceva decât o dispoziție legală de corelare cu privire la realitatea normativă existentă. Textul în vigoare face trimitere la salarizarea personalului bugetar prin raportare la o legislație care nu mai este în vigoare, iar noul text nu a făcut altceva decât să se raporteze la noua legislație existentă. Prin urmare, nu s-a modificat fundamental grila de salarizare a personalului, prin raportare la o grilă mai favorabilă, din moment ce însăși Comisia menționează expres că modificarea a fost realizată „pentru claritatea textului și realizarea unor trimiteri la actele normative în vigoare”. Astfel, critica de neconstituționalitate este raportată la art. I pct.4, pct.5 și art. II din Lege, prin care finanțarea cheltuielilor de întreținere, funcționare și a indemnizațiilor se vor asigura din subvenții acordate de la bugetul de stat, în condițiile în care Legea nr.31/2007 prevede suportarea acestora atât din venituri proprii, cât și din subvențiile de la bugetul de stat, iar pentru anul 2020 se suportau din venituri proprii. Veniturile proprii nu sunt eliminate, ci folosite pentru alte scopuri, și nu pentru finanțarea cheltuielilor de întreținere, funcționare și a indemnizațiilor. Rezultă că a fost operată o modificare cu privire la sursa de finanțare a acestor cheltuieli, suportarea acestora urmând a fi realizată exclusiv din subvenția de la bugetul de stat. În consecință, o asemenea schimbare are un impact bugetar. În situația de față, s-a solicitat informarea Parlamentului, astfel că nu se încalcă art. 111 alin.(1) teza a doua din Constituție, nu s-a solicitat fișa financiară.
Astfel, având în vedere natura viciului de neconstituționalitate, Curtea Constituțională a admis sesizarea de neconstituționalitate formulată de Președintele României și a constatat că Legea pentru modificarea Legii nr.31/2007 privind reorganizarea și funcționarea Academiei Oamenilor de Știință din România este neconstituțională în ansamblul său, întrucât încalcă art.138 alin.(5) din Constituție.
Ca urmare a sesizării de neconstituționalitate, Curtea Constituțională a pronunțat Decizia nr.771 din 22 octombrie 2020, publicată în Monitorul Oficial al României, Partea I, nr. 1135 din 25 noiembrie 2020, prin care admite obiecția de neconstituționalitate formulată și constată că Legea  pentru modificarea Legii nr.31/2007 privind reorganizarea și funcționarea Academiei Oamenilor de Știință din România  este neconstituțională.
Guvernul prin punctul de vedere transmis cu adresa nr. 122 din 15 februarie 2021 precizează cu nu susține adoptarea Legii.

Senatul în calitate de primă cameră sesizată a respins Legea în ședința din data de 6 aprilie 2021.
Potrivit prevederilor art. 75 din Constituția României, republicată și ale art.92 alin (9) pct.1 din Regulamentul Camerei Deputaților, republicat, Camera Deputaților este prima Cameră sesizată.

În conformitate cu prevederile art. 62 și 64 din Regulamentul Camerei Deputaților, republicat, membrii celor două comisii au dezbătut Legea supusă reexaminării în ședințe separate.

Comisia pentru învățământ a dezbătut Legea în ședința din data de 20 aprilie 2021.

La lucrările Comisiei au fost prezenți 23 deputați din totalul de 25 membri ai Comisiei. 

În baza prevederilor art. 56 și 57 din Regulamentul Camerei Deputaților, republicat, la dezbaterea Legii au participat ca invitați: doamna Ștefania Marina Manea - secretar de stat, Ministerul Educației; domnul Petru Andea - secretar științific, Academia Oamenilor de Știință din România.  

În urma reexaminării Legii și a documentelor aferente, Comisia pentru învăţământ a propus, cu unanimitatea voturilor celor prezenți, respingerea Legii pentru modificarea Legii nr.31/2007 privind reorganizarea şi funcţionarea Academiei Oamenilor de Ştiinţă din România.
Membrii Comisiei pentru constituționalitate au examinat Legea, Decizia Curții  Constituționale nr. 418/2018 și documentele anexate, în ședința din data de 15 septembrie 2021. 

Din numărul total de 13 membri ai Comisiei pentru constituționalitate au participat la şedinţă 11 deputaţi.
În această ședință, membrii Comisiei pentru constituționalitate au hotărât, cu unanimitate de voturi, adoptarea raportului preliminar de respingere al Comisiei pentru învățământ asupra Legii  pentru modificarea Legii nr. 31/2007 privind reorganizarea și funcționarea Academiei Oamenilor de Știință din România. 
Membrii celor două comisii propun plenului Camerei Deputaților respingerea Legii  pentru modificarea Legii nr. 31/2007 privind reorganizarea și funcționarea Academiei Oamenilor de Știință din România. 
În raport cu obiectul și conținutul său, actul normativ face parte din categoria legilor ordinare.
	   P R E Ş E D I N T E
               Ringo DĂMUREANU

	                  P R E Ş E D I N T E
           Natalia-Elena INTOTERO

Consilieri parlamentari,







Șef birou Ioana Mînzu
Roxana David

